Title: เทศบัญญัติเทศบาลตำบลบ้านบางม่วง เรื่อง กำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิดหรือบางประเภท ในเขตเทศบาลตำบลบ้านบางม่วง อำเภอบางใหญ่ จังหวัดนนทบุรี พ.ศ. 2555

เทศบัญญัติเทศบาลตำบลบ้านบางม่วง

เทศบัญญัติเทศบาลตำบลบ้านบางม่วง
เรื่อง
กำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิดหรือบางประเภท
ในเขตเทศบาลตำบลบ้านบางม่วง
อำเภอบางใหญ่ จังหวัดนนทบุรี
พ.ศ. ๒๕๕๕

อาศัยอำนาจตามความในมาตรา ๙ วรรคสอง แห่งพระราชบัญญัติควบคุมอาคาร
พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติควบคุมอาคาร (ฉบับที่ ๒) พ.ศ. ๒๕๓๕
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๔๑ มาตรา ๔๒ และมาตรา ๔๓
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
และมาตรา ๖๐ แห่งพระราชบัญญัติเทศบาล พ.ศ. ๒๔๙๖
ซึ่งได้แก้ไขเพิ่มเติมโดยพระราชบัญญัติเทศบาล (ฉบับที่ ๕) พ.ศ. ๒๕๑๐
เทศบาลตำบลบ้านบางม่วง
โดยความเห็นชอบของสภาเทศบาลตำบลบ้านบางม่วงและได้รับความเห็นชอบของผู้ว่าราชการจังหวัดนนทบุรี
จึงตราเทศบัญญัติไว้ดังต่อไปนี้

ข้อ ๑ 
เทศบัญญัตินี้เรียกว่า เทศบัญญัติเทศบาลตำบลบ้านบางม่วง
เรื่อง กำหนดบริเวณห้ามก่อสร้าง ดัดแปลง
หรือเปลี่ยนการใช้อาคารบางชนิดหรือบางประเภท ในเขตเทศบาลตำบลบ้านบางม่วง
อำเภอบางใหญ่ จังหวัดนนทบุรี พ.ศ. ๒๕๕๕

ข้อ ๒[๑] 
เทศบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
และให้สิ้นสุดระยะเวลาการใช้บังคับเมื่อมีประกาศกฎกระทรวงให้ใช้บังคับผังเมืองรวมในท้องที่ตามข้อ
๓

ข้อ ๓  ในเทศบัญญัตินี้
บริเวณที่ ๑ หมายความว่า
พื้นที่ในบริเวณด้านเหนือ จดเส้นขนานระยะ ๑๕ เมตร กับริมฝั่งคลองบางใหญ่ ฝั่งใต้
ด้านตะวันออก จดแนวเขตเทศบาลตำบลบ้านบางม่วงด้านตะวันออก และเส้นขนานระยะ ๑๕ เมตร
กับริมฝั่งคลองบางกอกน้อย ฝั่งตะวันตก ด้านใต้
จดแนวเขตเทศบาลตำบลบ้านบางม่วงด้านใต้ ด้านตะวันตก จดเส้นขนานระยะ ๒,๗๐๐ เมตร กับศูนย์กลางทางหลวงพิเศษหมายเลข ๙
และแนวเขตเทศบาลตำบลบ้านบางม่วงด้านตะวันตก เว้นแต่
พื้นที่ในเขตโรงเรียนวัดสังวรพิบูลไพบูลย์ โรงเรียนวัดปรางค์หลวง วัดคงคา
วัดสังวรพิบูลไพบูลย์ วัดอัมพวัน วัดปรางค์หลวง และวัดพระเงิน
บริเวณที่ ๒ หมายความว่า
พื้นที่ในเขตเทศบาลตำบลบ้านบางม่วง ยกเว้นบริเวณที่ ๑ และบริเวณที่ ๓
บริเวณที่ ๓ หมายความว่า
บริเวณริมฝั่งคลองบางกอกน้อย ซึ่งเป็นเส้นขนานระยะ ๑๕ เมตร
กับริมฝั่งคลองบางกอกน้อย ฝั่งตะวันตก และบริเวณริมฝั่งคลองบางใหญ่
ซึ่งเป็นเส้นขนานระยะ ๑๕ เมตร กับริมฝั่งคลองบางใหญ่ ฝั่งใต้ เว้นแต่
โรงเรียนวัดปรางค์หลวง วัดคงคา วัดอัมพวัน และวัดปรางค์หลวง
ทั้งนี้ บริเวณที่ ๑ บริเวณที่ ๒ และบริเวณที่ ๓
ปรากฏรายละเอียดตามแผนที่ท้ายเทศบัญญัตินี้

ข้อ ๔ 
ให้กำหนดพื้นที่ในท้องที่เขตเทศบาลตำบลบ้านบางม่วง อำเภอบางใหญ่
จังหวัดนนทบุรี ภายในแนวเขตตามแผนที่ท้ายเทศบัญญัตินี้เป็นบริเวณห้ามก่อสร้าง
ดัดแปลง หรือเปลี่ยนการใช้อาคารบางชนิดหรือบางประเภท ดังต่อไปนี้
(ก) ภายในบริเวณที่ ๑ ห้ามมิให้บุคคลใดก่อสร้างอาคาร ดังต่อไปนี้
(๑) โรงงานทุกประเภทตามกฎหมายว่าด้วยโรงงาน
เว้นแต่โรงงานตามประเภทหรือชนิดและจำพวกที่กำหนดให้ดำเนินการได้ตามบัญชีท้ายเทศบัญญัตินี้
และโรงงานบำบัดน้ำเสียรวมของชุมชน
(๒) สถานที่บรรจุก๊าซ สถานที่เก็บก๊าซ
และห้องบรรจุก๊าซสำหรับก๊าซปิโตรเลียมเหลวตามกฎหมายว่าด้วยการควบคุมน้ำมันเชื้อเพลิง
แต่ไม่หมายความรวมถึงสถานีบริการ ร้านจำหน่ายก๊าซ สถานที่ใช้ก๊าซ
และสถานที่จำหน่ายอาหารที่ใช้ก๊าซ
(๓)
สถานที่ที่ใช้ในการเก็บน้ำมันเชื้อเพลิงที่ไม่ใช่ก๊าซปิโตรเลียมเหลวและก๊าซธรรมชาติ
เพื่อจำหน่ายที่ต้องขออนุญาตตามกฎหมายว่าด้วยการควบคุมน้ำมันเชื้อเพลิง
เว้นแต่เป็นสถานีบริการน้ำมันเชื้อเพลิง
(๔) อาคารเลี้ยงม้า โค กระบือ สุกร แพะ แกะ ห่าน เป็ด ไก่ งู จระเข้
หรือสัตว์ป่าตามกฎหมายว่าด้วยการสงวนและคุ้มครองสัตว์ป่า เพื่อการค้า
(๕) คลังสินค้า
(๖) ไซโลเก็บผลิตผลทางการเกษตร
(๗) โรงกำจัดมูลฝอย
(๘) โรงซื้อขายเศษวัสดุ
(ข) ภายในบริเวณที่ ๒ ห้ามมิให้บุคคลใดก่อสร้างอาคาร ดังต่อไปนี้
(๑) โรงงานทุกประเภทตามกฎหมายว่าด้วยโรงงาน
เว้นแต่โรงงานตามประเภทหรือชนิดและจำพวกที่กำหนดให้ดำเนินการได้ตามบัญชีท้ายเทศบัญญัตินี้
และโรงงานบำบัดน้ำเสียรวมของชุมชน
(๒) สถานที่บรรจุก๊าซ และสถานที่เก็บก๊าซสำหรับก๊าซปิโตรเลียมเหลว
ตามกฎหมายว่าด้วยการควบคุมน้ำมันเชื้อเพลิง แต่ไม่หมายความรวมถึงสถานีบริการ
ร้านจำหน่ายก๊าซ สถานที่ใช้ก๊าซ และสถานที่จำหน่ายอาหารที่ใช้ก๊าซ
(๓)
สถานที่ที่ใช้ในการเก็บน้ำมันเชื้อเพลิงที่ไม่ใช่ก๊าซปิโตรเลียมเหลวและก๊าซธรรมชาติ
เพื่อจำหน่ายที่ต้องขออนุญาตตามกฎหมายว่าด้วยการควบคุมน้ำมันเชื้อเพลิง
เว้นแต่เป็นสถานีบริการน้ำมันเชื้อเพลิง
(๔) โรงแรมตามกฎหมายว่าด้วยโรงแรม
(๕) อาคารอยู่อาศัยประเภทอาคารขนาดใหญ่
(๖) อาคารพาณิชยกรรมประเภทอาคารขนาดใหญ่
แต่ไม่หมายความรวมถึงอาคารพาณิชยกรรมประเภทค้าปลีกค้าส่ง
(๗) ห้องแถว ตึกแถว หรือบ้านแถว ที่มีระยะห่างจากเขตทางของถนนสายบางม่วง
- ตลาดบางคูลัด และถนนสายบางใหญ่ - ตลาดบางคูลัด มากกว่า ๕๐ เมตร
(๘) อาคารอยู่อาศัยประเภทอาคารชุด หรือหอพัก
(ค) ภายในบริเวณที่ ๓ ห้ามมิให้บุคคลใดก่อสร้างอาคาร ดังต่อไปนี้
(๑) โรงงานทุกประเภท ตามกฎหมายว่าด้วยโรงงาน
(๒) อาคารเลี้ยงสัตว์ทุกชนิด
หรือสัตว์ป่าตามกฎหมายว่าด้วยการสงวนและคุ้มครองสัตว์ป่า เพื่อการค้า
(๓) สุสานและฌาปนสถานตามกฎหมายว่าด้วยสุสานและฌาปนสถาน
(๔) อาคารอยู่อาศัยประเภทอาคารขนาดใหญ่
(๕) ห้องแถว ตึกแถว หรือบ้านแถว
(๖) อาคารอยู่อาศัยประเภทอาคารชุด หรือหอพัก
(๗) โรงแรม ตามกฎหมายว่าด้วยโรงแรม
(๘) โรงกำจัดมูลฝอย

ข้อ ๕ 
ภายในบริเวณพื้นที่ที่กำหนดไว้ตามข้อ ๔ ห้ามมิให้บุคคลใด ดัดแปลง
หรือเปลี่ยนการใช้อาคารใด ๆ
ให้เป็นอาคารชนิดหรือประเภทที่มีลักษณะต้องห้ามตามที่กำหนดในข้อ ๔

ข้อ ๖ 
อาคารที่มีอยู่แล้วในพื้นที่ที่กำหนดไว้ตามข้อ ๔
ก่อนหรือในวันที่เทศบัญญัตินี้ใช้บังคับให้ได้รับยกเว้นไม่ต้องปฏิบัติตามเทศบัญญัตินี้
แต่ห้ามดัดแปลง
หรือเปลี่ยนการใช้อาคารดังกล่าวให้เป็นอาคารชนิดหรือประเภทที่มีลักษณะต้องห้ามตามที่กำหนดในข้อ
๔

ข้อ ๗ 
อาคารที่ได้รับใบอนุญาตหรือใบรับแจ้งการก่อสร้าง ดัดแปลง
หรือเปลี่ยนการใช้ตามกฎหมายว่าด้วยการควบคุมอาคาร
หรือที่ได้รับอนุญาตตามกฎหมายเฉพาะว่าด้วยกิจการนั้นก่อนวันที่เทศบัญญัตินี้ใช้บังคับ
และยังก่อสร้าง ดัดแปลง หรือเปลี่ยนการใช้ไม่แล้วเสร็จ ให้ได้รับการยกเว้นไม่ต้องปฏิบัติตามเทศบัญญัตินี้
แต่จะขอเปลี่ยนแปลงการอนุญาตหรือการแจ้งให้เป็นการขัดต่อเทศบัญญัตินี้ไม่ได้

ข้อ ๘ 
ให้นายกเทศมนตรีตำบลบ้านบางม่วง รักษาการตามเทศบัญญัตินี้

ประกาศ
ณ วันที่ ๑๔ ธันวาคม พ.ศ. ๒๕๕๕
สุพจน์  ธูปแพ
นายกเทศมนตรีตำบลบ้านบางม่วง

[เอกสารแนบท้าย]

๑.
บัญชีท้ายเทศบัญญัติเทศบาลตำบลบ้านบางม่วง เรื่อง กำหนดบริเวณห้ามก่อสร้าง ดัดแปลง
หรือเปลี่ยนการใช้อาคารบางชนิดหรือบางประเภทในเขตเทศบาลตำบลบ้านบางม่วง
อำเภอบางใหญ่ จังหวัดนนทบุรี พ.ศ. ๒๕๕๕
๒.
แผนที่ท้ายเทศบัญญัติเทศบาลตำบลบ้านบางม่วง เรื่อง กำหนดบริเวณห้ามก่อสร้าง
ดัดแปลง หรือเปลี่ยนการใช้อาคารบางชนิดหรือบางประเภทในเขตเทศบาลตำบลบ้านบางม่วง
อำเภอบางใหญ่ จังหวัดนนทบุรี พ.ศ. ๒๕๕๕

(ดูข้อมูลจากภาพกฎหมาย)

ปริยานุช/ผู้จัดทำ
๙ เมษายน ๒๕๕๖

โชติกานต์/ผู้ตรวจ
๒๕ เมษายน ๒๕๕๖

[๑] ราชกิจจานุเบกษา
เล่ม ๑๓๐/ตอนพิเศษ ๔๕ ง/หน้า ๒๒/๕ เมษายน ๒๕๕๖